01/07/2021 | Administración LocalMunicipal
Padrón
Convocatoria pública de subvencións municipais a entidades públicas ou privadas para fomentar unha actividade ou interese municipal no ano 2021

Bases da Convocatoria pública de subvencións municipais a entidades públicas ou privadas para fomentar unha actividade ou interese municipal. ano 2021. A Xunta de Goberno Local do Concello de Padrón (A Coruña), en sesión ordinaria de 24 de xuño de 2021, e a proposta de Alcaldía, aprobou as Bases da CONVOCATORIA PÚBLICA DE SUBVENCIÓNS MUNICIPAIS A ENTIDADES PÚBLICAS OU PRIVADAS PARA FOMENTAR UNHA ACTIVIDADE OU INTERESE MUNICIPAL. ANO 2021, así como os modelos para presentación de documentación. Estes modelos estarán dispoñibles na sede electrónica e na páxina web municipal padron. gal. Estas normas teñen por obxecto establecer os criterios e os procedementos para a concesión de subvencións municipais do Concello de Padrón para a prestación de servizos ou a realización de actividades que complementen ou suplan aos atribuídos á competencia municipal ou que, en xeral, contribúan ao fomento dos intereses peculiares do municipio. Os principios ós que se suxeitarán os procedementos de outorgamento das subvencións son os seguintes: publicidade, transparencia, concorrencia, obxectividade, igualdade e non discriminación, eficacia, eficiencia, voluntariedade e non vinculación para futuras subvencións. A concesión das subvencións previstas nas presentes bases tramitarase en réxime de concorrencia competitiva, tal e como se define na base nº 43 de execución do orzamento en vigor. A presente convocatoria ten por obxecto o establecemento de axudas económicas para que os seus destinatarios realicen as actividades seguintes: 2.1.- Promoción de actividades culturais e deportivas: enténdense por elas actividades tales coma celebracións, homenaxes, exposicións, publicacións, concursos, certames, mostras, excursións, eventos musicais, eventos deportivos, encontros, conferencias, estudios, competicións, campionatos, e, en xeral, calquera actividade de conservación, promoción e divulgación dos valores culturais e deportivos.2.2.- Promoción de festexos populares: as axudas deste apartado cofinanciarán actividades de carácter festivo realizadas por entidades cidadás, que teñan carácter tradicional e cultural, e con posibilidade de acceso ao público en xeral, sen pago de entrada. O gasto derivado das subvencións outorgadas imputarase á aplicación orzamentaria 334/480.01 do orzamento xeral vixente e quedará limitado polo crédito existente na mesma por importe de 9.000,00 euros. Serán actividades subvencionables, ao abeiro das presentes bases, aquelas levadas a cabo no período comprendido entre o 1 de xaneiro de 2021 e ata o remate de todo o procedemento de fiscalización da xustificación da aplicación dos fondos concedidos en concepto de subvención e a aprobación pola Xunta de Goberno Local da conta xustificativa presentada polos beneficiarios. Non serán subvencionables investimentos reais, sendo o obxecto das subvencións reguladas nestas bases a colaboración nos gastos de organización e desenvolvemento de actividades concretas. Así, tampouco teñen a consideración de subvencionables os gastos de mantemento ordinario (teléfono, auga, luz, gas, etc.) nin os gastos de bebidas alcohólicas ou tabaco. Así mesmo, tampouco poden ser obxecto de subvención aquelas actividades xa suxeitas a un convenio de colaboración có Concello, nin as que recibisen outro tipo de achega municipal. Tampouco serán gastos subvencionables as cantidades satisfeitas ao Concello de Padrón polo uso das súas instalacións deportivas ou culturais. O IVE non se considerará en ningún caso subvencionable. O importe das axudas en ningún caso poderá ser de tal contía que, illadamente ou en concorrencia con outras subvencións ou axudas de outros organismos públicos ou privados, superen o custo da actividade subvencionada. Poderán ser beneficiarios das subvencións previstas nas presentes bases as persoas ou entidades, públicas ou privadas xurídicamente constituídas, así coma as agrupacións de persoas físicas e xurídicas sen personalidade xurídica constituídas para a consecución dos fins sinalados coma subvencionables, e que cumpran as seguintes condicións: - carecer de fins de lucro. - desenvolver as súas actividades no termo municipal de Padrón. - non ter pendente de xustificar ningunha subvención concedida polo Concello de Padrón. - non estar incursas en ningunha das causas de incompatibilidade ou prohibición das mencionadas no artigo 13 da LXS. Ademais, salvo no caso das agrupacións sen personalidade xurídica, será requisito para a concesión da subvención, estar inscritas no Rexistro Municipal de Asociacións do Concello de Padrón.4.1.- PRESENTACIÓN DA SOLICITUDE: As solicitudes presentaranse por vía telemática a través da Sede electrónica do Concello de Padrón, accesible a través do enlace: https://sede.padron. gal/opencms/gl/procedimientosytramites/ dentro do procedemento de Subvencións, utilizando o formulario normalizado de solicitude dispoñible na mesma. Para a presentación da solicitude por medio electrónicos, é necesario dispoñer dos certificados electrónicos recoñecidos ou cualificados de sinatura electrónica.4.2.- PRAZO: As solicitudes deberán presentarse no prazo de 15 días naturais contados a partir do día seguinte ao de publicación do extracto da convocatoria no Boletín Oficial da Provincia da Coruña, a través do Sistema Nacional de Publicación de Subvenciones. A presente convocatoria será obxecto de publicidade na Base de Datos Nacional de Subvencións tal e como determina o artigo 18 da LXS. A presentación da solicitude de subvención fóra do prazo establecido así como a non utilización, no seu caso, do formulario normalizado de uso obrigatorio, serán causa de inadmisión da solicitude.4.3.- DOCUMENTACIÓN: 1) Solicitude, segundo modelo normalizado dispoñible na sede electrónica do concello, asinada dixitalmente polo presidente da Entidade ou por quen teña conferida a delegación. En dita solicitude será preciso incluír o programa detallado da actividade ou servizo para o que se solicita a subvención, así coma o orzamento desglosado da actividade a realizar ou xa realizada. A solicitude de subvención non poderá superar o 80% do orzamento de gastos previsto ou realizado.2) No caso de agrupacións sen personalidade xurídica (como as comisións de festas), a solicitude de subvención deberá ser presentada telemáticamente e asinada dixitalmente por unha persoa física nomeada polos membros da mesma. Para a comprobación deste extremo esixirase acompañar a solicitude de copia compulsada da acta constitutiva da agrupación, subscrita por todos os seus integrantes, onde se autorice á persoa que insta a axuda a cumprimentar os seus trámites, a percibir as cantidades concedidas coma subvención e a xustificar a mesma. Ademais, deberán constar os compromisos de execución asumidos por cada un dos membros, e copia dos DNI de cada un deles.3) Declaración de se lles foi concedida algunha outra subvención para a mesma actividade, procedente de calquera Administración ou ente público ou privado, obrigándose a comunicar aquelas concedidas con data posterior á presentación da solicitude.4) CIF da entidade (excepto para o caso de agrupacións sen personalidade xurídica). 5) Declaración responsable de non estar a Asociación incursa en ningunha das causas que determina o artigo 13.2 da LXS.6) Declaración responsable de que a Asociación se atopa ao corrente das súas obrigas tributarias coa Administración Estatal, Autonómica e Local e coa Seguridade Social, en cumprimento do disposto no artigo 24 do RD 887/2006 de 21 de xullo, ou autorización para a súa obtención por parte do concello, de ser o caso. No suposto de que a unidade xestora detecte calquera deficiencia na documentación presentada realizarase requirimento de enmenda ao solicitante dispoñendo este de 5 días naturais para aceptar a notificación e 10 días hábiles desde a devandita aceptación para a corrección das deficiencias obxecto de requirimento.5.1.- Subvencións para actividades culturais e deportivas: cada solicitude poderá obter 10 puntos como máximo, que serán repartidos pola Comisión de Valoración como segue: a) en función do número de persoas beneficiado directamente polo conxunto das actividades programadas: 3 puntos como máximo. b) en función do carácter continuo e non simplemente ocasional, das actividades programadas: 3 puntos como máximo. c) en función do número de actividades concretas realizadas: 0,20 puntos por cada actividade, cun máximo de 4 puntos.5.2.- Subvencións para festexos populares: cada solicitude poderá obter 10 puntos como máximo, que serán repartidos pola Comisión de Valoración como segue: a) en función do número de veciños da parroquia: 4 puntos como máximo b) en función do número de días de duración da festa patronal: 4 puntos como máximo. c) en función do número de actividades concretas a realizar: 0,20 puntos por cada actividade, cun máximo de 2 puntos. En base aos criterios anteriormente expostos, a Comisión de Valoración establecerá, para cada unha das categorías de subvención, e de acordo coa puntuación obtida por cada solicitante, unha orde de puntuación. A proposta de concesión de subvención aos diferentes solicitantes deberá ter carácter proporcional coa puntuación obtida polos mesmos, de modo que, a maior puntuación maior será a contía da subvención. A Comisión de Valoración de subvencións procederá a formular a proposta de concesión de subvencións segundo os criterios previstos nas presentes bases. A proposta deberá conter a relación de solicitantes para os que se propón a concesión de subvención, a súa contía e os criterios de valoración que den lugar á proposta. A Comisión de Valoración terá a seguinte composición: PRESIDENTE: O Alcalde ou membro da Corporación en quen este delegue VOGAIS: A Concelleira delegada de cultura. O Concelleiro delegado de deportes A animadora Social Municipal A animadora cultural Municipal Administrativa do departamento de Intervención SECRETARIO: José Marcelino Rivera Rarís. SECRETARIA SUBSTITUTA: María Dolores Vázquez González A Comisión de Valoración poderá recabar a axuda que estime oportuna dos servizos municipais para a valoración das peticións de subvencións. Unha vez efectuada a proposta de concesión de subvencións pola Comisión de Valoración, esta será fiscalizada pola Intervención Municipal. Tras a súa fiscalización, elevarase dita proposta á Xunta de Goberno Local, órgano competente para conceder e denegar as subvencións mediante acordo expreso no que se especifique a relación de solicitantes aos que se lles conceden as subvencións e a desestimación das restantes solicitudes. O prazo máximo para resolver será o 31 de outubro de 2021. O outorgamento das subvencións notificarase aos interesados de acordo có establecido nos artigos 40, 42 e 43 da Lei 39/2015. A resolución de concesión farase pública tamén mediante a súa exposición no taboleiro de anuncios electrónico do Concello. Tendo en conta que a obtención concorrente de subvencións doutras entidades públicas ou privadas en ningún caso poderá superar o custo da actividade, de ser así, este feito daría lugar a unha modificación da resolución da concesión. Os beneficiarios das subvencións terán que cumprir as seguintes obrigas: 1. Cumprir o obxectivo, realizar a actividade ou adoptar o comportamento que fundamentou a concesión da axuda de acordo coa memoria presentada. A subvención deberá ser destinada exclusivamente para os fins para os que foi concedida, quedando expresamente prohibida calquera alteración de destino non autorizada polo Concello.2. Someterse ás actuacións de comprobación e control financeiro que poidan realizar os órganos de control competentes, achegando para elo canto información lles sexa requerida.3. Facer constar, naquelas actividades subvencionadas que así o permitan, que as mesmas contan coa subvención do Concello de Padrón.4. Comunicar ao Concello a obtención doutras subvencións de calquera entidade pública ou privada.5. Xustificar o gasto realizado improrrogablemente como data límite o 15 de novembro de 2021, de acordo có previsto na base seguinte. A xustificación farase baixo a responsabilidade do declarante e deberá presentarse telemáticamente na Sede electrónica do concello, improrrogablemente como data límite o 15 de novembro de 2021. Deberá presentarse a documentación da conta xustificativa simplificada á que se unirá a seguinte documentación: 1) Certificación bancaria do número de conta a nome da entidade beneficiaria no que debe facerse o ingreso da subvención.2) Facturas orixinais ou outros documentos de valor probatorio equivalente e con validez no tráfico xurídico mercantil que acrediten os gastos realizados. Unicamente serán subvencionables os gastos que respondan de maneira indubidable á natureza da actividade subvencionada e se realizaran no prazo establecido. O pagamento da subvención concedida farase efectivo unha vez xustificados totalmente os gastos realizados. No caso de que o importe dos pagos xustificados sexa inferior á cantidade asignada ao solicitante, a achega do concello reducirase proporcionalmente ata o importe efectivamente xustificado. No caso de que non se presente a xustificación dentro do prazo, por acordo da Xunta de Goberno Local, iniciarase o expediente de anulación do correspondente compromiso. O IVE non se considerará en ningún caso subvencionable. O pagamento dos gastos subvencionables, deberá acreditarse mediante transferencia bancaria, cheque nominativo, cargo, ingreso en conta ou calquera outra modalidade de pagamento bancario, sempre que en todo caso quede identificada a persoa ordenante (perceptora da subvención) e a persoa beneficiaria (provedora do ben ou servizo); non obstante, para os pagamentos de gasto que non excedan de 150 euros, abondará có recibí do perceptor inserido no propio documento de gasto. O incumprimento parcial ou total das condicións establecidas, a desviación da subvención para actividades ou conceptos non estimados no proceso de tramitación e resolución, o incumprimento da obriga de xustificación, a duplicidade de subvencións para un mesmo programa, sempre que non sexan complementarios, constituirán causa determinante para a revogación da subvención concedida, coa conseguinte devolución dos créditos obtidos. Igualmente, o falseamento ou ocultación dos datos esixidos, dará lugar á cancelación da subvención e a obriga de reintegro das cantidades recibidas. As cantidades a reintegrar terán a consideración de créditos de dereito público, resultando de aplicación para a súa cobranza o previsto no Regulamento Xeral de Recadación. As presentes subvencións serán compatibles con outras subvencións, axudas, ingresos ou recursos procedentes de calquera outra Administración Pública ou ente público ou privado. En materia de infraccións e sancións estarase ao disposto no Título IV da LXS. Para o non previsto nestas bases será de aplicación o disposto na LXS, así coma na base nº 43 de execución do orzamento en vigor. Padrón, 28/06/2021 O Alcalde Asdo. Antonio Fernández Angueira.